DA Den Europæiske Unions Tidende C 437/11

Offentliggørelse af en ansøgning om godkendelse af en mindre ændring i overensstemmelse med artikel 53, stk. 2, andet afsnit, i Europa-Parlamentets og Rådets forordning (EU) nr. 1151/2012 om kvalitetsordninger for landbrugsprodukter og fødevarer

(2016/C 437/08)

Europa-Kommissionen har godkendt denne mindre ændring i overensstemmelse med artikel 6, stk. 2, tredje afsnit, i Kommissionens delegerede forordning (EU) nr. 664/2014 (1).

ANSØGNING OM GODKENDELSE AF EN MINDRE ÆNDRING

Offentliggørelse af en ansøgning om godkendelse af en mindre ændring i overensstemmelse med artikel 53, stk. 2, andet afsnit, i Europa-Parlamentets og Rådets forordning (EU) nr. 1151/2012 (2)

»MARCHFELDSPARGEL«

EU-nr.: PGI-AT-02124 — 29.2.2016

BOB ( ) BGB ( X ) GTS ( )

1. Ansøgende sammenslutning og legitim interesse

Verein Genuss Region Marchfeldspargel g.g.A. Marchfeldstraße 9 2304 Mannsdorf/Donau ØSTRIG Tlf. +43 22122414 Fax +43 22122897 E-mail: spargel@sulzmann.at

Der er tale om den oprindeligt ansøgende sammenslutning, der har en legitim interesse i at få varespecifikationen ført ajour.

2. Medlemsstat eller tredjeland

Østrig

3. Afsnit i varespecifikationen, som berøres af ændringen

— ☐ Beskrivelse af produktet — ☐ Bevis for oprindelse — ☐ Produktionsmetode — ☐ Tilknytning til det geografiske område — ☒ Mærkning — ☐ Andet [angives nærmere]

4. Type ændring(er)

— ☐ Ændring af varespecifikationen for en registreret BOB eller BGB, som betegnes som mindre i overensstemmelse med artikel 53, stk. 2, tredje afsnit, i forordning (EU) nr. 1151/2012, og som ikke kræver ændring af det offentliggjorte enhedsdokument. — ☒ Ændring af varespecifikationen for en registreret BOB eller BGB, som betegnes som mindre i overensstemmelse med artikel 53, stk. 2, tredje afsnit, i forordning (EU) nr. 1151/2012, og som kræver ændring af det offentliggjorte enhedsdokument. — ☐ Ændring af varespecifikationen for en registreret BOB eller BGB, som betegnes som mindre i overensstemmelse med artikel 53, stk. 2, tredje afsnit, i forordning (EU) nr. 1151/2012, for hvilken et enhedsdokument (eller lignende) ikke er blevet offentliggjort. — ☐ Ændring af varespecifikationen for en registreret GTS, som betegnes som mindre i overensstemmelse med artikel 53, stk. 2, fjerde afsnit, i forordning (EU) nr. 1151/2012.

5. Ændring(er)

I varespecifikationen (bestående af et resumé og selve specifikationen) for den beskyttede betegnelse »Marchfeldspargel — g.g.A« foretages følgende ændringer:

— Resumé af varespecifikation: — I punkt 1 ajourføres oplysningerne om medlemsstatens ansvarlige myndighed, så de lyder som følger: Österreichisches Patentamt, Dresdner Straße 87 1200 Wien ØSTRIG Tlf. +43 1534240 Fax +43 15324535 E-mail: herkunftsangaben@patentamt.at — I punkt 5h (Etikettierung) (mærkning) ændres: »Gemeinsames Logo; »Marchfeldspargel«, Name, Anschrift, Farbgruppe, Klasse, Sortierung, Gewicht und Anzahl der Packungen« idet følgende tekststykker udgår: »Gemeinsames Logo« og »und Anzahl der Packungen«

— Selve specifikationen: — I bilag 2, punkt 5h), under overskriften »Etikettierung« (mærkning) udgår det fælles logo og tekstpassagen »Anzahl der Packungen«

Begrundelse

Kravet om at anbringe producenternes fælles logo udgår af specifikationen, da det ikke længere anvendes. Det har vist sig, at angivelse af antal pakker på mærkningen i praksis ikke er relevant i kontroløjemed.

6. Ajourført varespecifikation (kun for BOB og BGB)

Varespecifikationens fulde ordlyd kan downloades fra

http://www.patentamt.at/Media/Marchfeldspargel_feb2016.pdf eller direkte fra den østrigske patentmyndigheds hjemmeside (www.patentamt.at) via følgende sti: »Markenschutz/Schutzrechte/Herkunftsangabe«. Her findes varespecifikationen under navnet på kvalitetsbetegnelsen.

ENHEDSDOKUMENT

»MARCHFELDSPARGEL«

EU-nr.: PGI-AT-02124 — 29.2.2016

BOB ( ) BGB ( X )

1. Betegnelse

»Marchfeldspargel«

2. Medlemsstat eller tredjeland

Østrig

3. Beskrivelse af landbrugsproduktet eller fødevaren

3.1. Produkttype

Kategori 1.6. Frugt, grøntsager og korn, også forarbejdet

3.2. Beskrivelse af produktet med betegnelsen i punkt 1

Stænglerne (= unge skud af »Asparagus officinalis L.«) skal fremstå hele, sunde, fri for skader forårsaget af uhensigtsmæssig skylning, rene, friske af udseende og lugt, fri for skadedyr og for skader forårsaget af gnavere eller insekter, fri for stød og trykpletter eller unormal ydre fugtighed og fremmed lugt og/eller smag. Stænglerne skal ved basis være afskåret med et så rent snit som muligt. Stænglerne må endvidere hverken være hule, spaltede eller skrællede. Små sprækker opstået efter høsten er tilladt i begrænset omfang. »Marchfeldspargel« har en udtalt og fin aspargessmag med en svag antydning af bitterhed. Smagen må hverken være bitter eller fiberagtig.

Aspargesskuddene inddeles efter farve i fire grupper:

— hvid asparges

— violet asparges: skudspidsen er rosa til violet/purpurrød, og en del af stænglen er hvid.

— violet/grøn asparges: delvis violette med en grøn farvetone.

— grøn asparges: skudspidsen og det meste af stænglen skal være grøn.

Hvid og violet asparges må have en maksimumslængde på 22 cm, og violet/grøn asparges og grøn asparges må have en maksimumslængde på 25 cm.

Sorter:

— Tyske sorter: Ruhm von Braunschweig, Schwetzinger Meisterschuss, Huchels Auslese, Lukullus, Vulkan, Presto, Merkur, Hermes, Eposs, Ravel, Ramos

Sorter af grøn asparges (= uden antocyaninstoffer): Spaganiva, Schneewittchen, Schneekopf.

— Nederlandske sorter: Venlim, Carlim, Gijnlim, Boonlim, Backlim, Thielim, Horlim, Prelim, Grolim.

— Franske sorter: Larac, Cito, Aneto, Desto, Selection »Darbonne no4«, Selection »Darbonne no3«, Jacq. Ma. 2001, Jacq. Ma. 2002, Andreas, Dariana, Cipres, Viola.

— Amerikanske sorter: Mary Washington.

3.3. Foder (kun for produkter af animalsk oprindelse) og råvarer (kun for forarbejdede produkter)

—

3.4. Specifikke etaper af produktionen, som skal finde sted i det afgrænsede geografiske område

—

3.5. Særlige regler for udskæring, rivning, emballering osv. af det produkt, som betegnelsen henviser til

»Marchfeldspargel« klargøres til salg i fast bundne bundter eller lægges i lag i enhedspakninger eller i småpakninger. Størrelsessorteringen foretages på grundlag af diameter i overensstemmelse med varespecifikationen. Indholdet i hver pakning eller i hvert bundt skal være ensartet og skal være asparges af samme oprindelse, kvalitet og farvegruppe. Emballeringen sker udelukkende med materialer, som beskytter mod fugt og lys, og som er af en sådan beskaffenhed, at emballagen kan forsegles.

Takket være et særligt transportsystem sikres dagfriske asparges i handelen i hele Østrig inden for 24 timer.

3.6. Særlige regler for mærkning af det produkt, som betegnelsen henviser til

Den beskyttede betegnelse »Marchfeldspargel« angives samt navn og producentens adresse, farvegruppe, klasse, sortering og vægt.

4. Kort angivelse af det geografiske områdes afgrænsning

Marchfeld: den frugtbare slette øst for Wien mellem Donau og Morava (på tysk: March), der mod syd afgrænses af Donau, mod øst af Morava, mod nord af højdedraget Weinviertler Hügelland og mod vest af Wiens bygrænse.

5. Tilknytning til det geografiske område

Området Marchfeld påvirkes af klimaet på det pannoniske sletteland og er kendetegnet ved forskellige jordbundstyper (flodstrand, cernozom (»sortjord«), humusrige kolluviale aflejringer og smelteflodslag med varierende ler- og løss-indhold). Sammen med det sydøstlige Steiermark har Marchfeld det højeste antal soltimer i hele Østrig og hører til landets varmeste områder. Marchfield har siden 1800-tallet haft en vigtig position inden for aspargesdyrkning (under det østrig-ungarske monarki forsynede enkeltproducenter kejserhoffet i Wien), og avlerne i dette område har derfor en lang erfaring med at dyrke asparges. De gunstige produktionsforhold i Marchfeld gør, at økologiske produktionsstandarder let kan overholdes.

»Marchfeldspargel« er kendetegnet ved en særlig udtalt aspargesaroma, den indeholder færre bitterstoffer end sammenlignelige produkter og er særlig sprød.

Klimaforholdene er sammen med de særlige jordbundstyper ideelle for aspargesdyrkning. De høje middeltemperaturer og en tilstrækkelig høj luftfugtighed er en kombination, som giver meget gunstige dyrkningsforhold. Aspargesplanten i sin vilde form er derfor hjemhørende i Marchfeld. Den lange erfaring hos aspargesproducenterne i Marchfeld bidrager til at sikre, at kun de sorter, som er bedst egnet til de særlige produktionsforhold, dyrkes. Eftersom der anvendes aspargessorter, der er tilpasset de specielle jordbundsforhold i Marchfield, indeholder »Marchfeldspargel« næsten ingen bitterstoffer. Derudover høstes »Marchfeldspargel« som kortere skud end tilsvarende produkter, og de er derfor også mindre træede.

»Marchfeldspargel« nyder desuden høj anseelse. Således åbnes aspargessæsonen i Marchfeld af berømtheder fra det politiske liv, erhvervslivet og kulturens verden, og efter denne begivenhed kroner man Marchfelds aspargesdronning.

Henvisning til offentliggørelsen af varespecifikationen

(artikel 6, stk. 1, andet afsnit, i nærværende forordning)

Varespecifikationens fulde ordlyd kan downloades fra http://www.patentamt.at/Media/Marchfeldspargel_feb2016.pdf

eller direkte fra den østrigske patentmyndigheds hjemmeside (www.patentamt.at) via følgende sti: »Markenschutz/Schutzrechte/Herkunftsangabe«. Her findes varespecifikationen under navnet på kvalitetsbetegnelsen.

(1) EUT L 179 af 19.6.2014, s. 17.

(2) EUT L 343 af 14.12.2012, s. 1.